《烛影摇红 秋思》
清代·张学雅

摇落江天，一庭淡日闲清昼。素衣时怯晓风侵，睡起笼金兽。

病后东阳消瘦。凭高几度空回首。篱边疏菊，天际孤鸿，年光依旧。

不解双蛾，偏将恼恨深深覆。莲房泣露粉香愁，池水风吹皱。

昨夜雨轻寒骤，海棠满砌胭脂透。暮蝉疏柳，黄叶堆阶，断肠时候。

作者简介：张学雅，字古什，太原人。诸生佚长女。有《绣馀遗草》。